##### Hallintovaliokunnan mietintö 2/2015 edustaja-aloitteesta 4/2015.

##### Tuomiokapitulin aloiteoikeus seurakuntayhtymän muodostamiseksi sekä taloudelliset kriteerit velvoittaa liittymään seurakuntaliitokseen tai –yhtymään.

Asianro 2012-00195

Kirkolliskokous on täysistunnossaan 3.11.2015 lähettänyt hallintovaliokunnalle otsikossa mainitun asian. Hallintovaliokunnan mietintöön liittyy eriävä mielipide.

**1. Aloitteen pääasiallinen sisältö**

Edustaja-aloitteen 4/2015 mukaan seurakuntien taloudellinen eriarvoistuminen on lisääntynyt. Monella seurakunnalla on vaikeuksia pärjätä yksin sekä taloudellisesti että toiminnallisesti. Nykyisen lainsäädännön mukaan tuomiokapituleilla ei kuitenkaan ole muita keinoja asiaan puuttumiseen kuin tehdä aloite seurakuntaliitoksesta. Usein olisi kuitenkin mielekkäämpää pyrkiä luomaan seurakuntayhtymä, joka mahdollistaa seurakuntien säilyttämisen. Olisi täten välttämätöntä, että tuomiokapitulien toimivaltaa ja toimintamahdollisuuksia kehitetään tähän suuntaan nopealla aikataululla.

Aloitteessa ehdotetaan, että kirkkohallituksen tehtäväksi annetaan

* valmistella kirkkolakiin ja kirkkojärjestykseen sellaiset muutokset, jotka antavat tuomiokapituleille oikeuden tehdä aloite seurakuntayhtymän muodostamiseksi, sekä
* selvittää mahdollisuutta määritellä taloudelliset kriteerit, joiden täytyttyä seurakunta tai seurakunnat voidaan velvoittaa seurakuntaliitokseen tai liittymään olemassa olevaan tai muodostettavaan seurakuntayhtymään ottaen huomioon reuna-alueiden seurakuntien taloudelliset haasteet.

**2. Hallintovaliokunnan kannanotot**

Hallintovaliokunta toteaa, että kirkon paikallistason rakenteiden uudistamista koskevan hankkeen (kirkkohallituksen esitys 3/2014) rauettua kirkolliskokouksen työjärjestyksen 27 §:n 2 momentin mukaisesti tehtiin neljä edustaja-aloitetta, jotka liittyivät rauenneeseen seurakuntarakenteiden uudistushankkeeseen. Edustaja-aloite 4/2015 on yksi näistä aloitteista.

Kirkkolain 13 luvun 1 §:n mukaan aloitteen seurakuntajaon muuttamiseksi voi tehdä seurakunnan kirkkovaltuuston tai seurakuntayhtymässä seurakuntaneuvoston lisäksi piispa tai tuomiokapituli. Tuomiokapitulin tai piispan aloite seurakuntajaon muutoksesta voi tarkoittaa seurakuntien yhdistämistä seurakuntayhtymässä saman kunnan alueella. Se voi tarkoittaa seurakuntien yhdistämistä myös silloin, kun seurakunnat ovat kukin yhden kokonaisen kunnan alueen käsittäviä itsenäisiä seurakuntia. Tällöin seurakuntaliitoksen seurauksena kaksi tai useampia seurakuntia yhdistetään yhdeksi seurakunnaksi.

Kuntarajan ylittävän seurakuntayhtymän muodostaminen sen sijaan on mahdollista vain siten, että seurakuntien kirkkovaltuustot päättävät seurakuntayhtymän perustamisesta hyväksymällä perussäännön ja seurakuntayhtymälle siirtyvästä omaisuudesta tehdyn luettelon (KL 11:4). Tuomiokapituli tai piispa ei voi tehdä aloitetta seurakuntayhtymän perustamisesta.

Tuomiokapitulin ja piispan käytettävissä on nykyisin vain kirkkolain 13 luvun 1 §:n nojalla aloiteoikeus seurakuntajaon muuttamiseksi. Edustaja-aloitteella tähdätään siihen, että tuomiokapitulilla ja piispalla voisi olla seurakuntien taloudellisen tilanteen ja toiminnallisten seikkojen vuoksi vastaavanlainen aloiteoikeus seurakuntayhtymän perustamiseksi kuin sillä on nyt seurakuntajaon muuttamiseksi.

Käsitys seurakuntayhtymän merkityksestä on aikojen kuluessa muuttunut. Nykyään seurakuntayhtymä nähdään mahdollisuutena saada hyötyä itsenäisten seurakuntien yhteistyöllä ilman pakkoa lakkauttaa seurakuntia.

Hallintovaliokunnan näkemyksen mukaan tuomiokapitulin ja piispan mahdollisuus edistää seurakuntien yhteistyötä myös seurakuntayhtymän perustamisella on kannatettava. Tämä toteutuu riittävästi siten, että tuomiokapituli tai piispa voi edellyttää selvityksen tekemistä seurakuntayhtymän muodostamis-, muuttamis- tai lakkauttamistarpeesta. Kun itsenäisten seurakuntien yhdistyminen seurakuntayhtymäksi usean kunnan alueella on nykyisten säännösten perusteella seurakuntien vapaassa harkinnassa, tätä periaatetta ei ole syytä muuttaa siten, että tuomiokapituli tai piispa voisi tehdä kirkkohallitukselle aloitteen seurakuntayhtymän perustamisesta. Sen sijaan tuomiokapitulille tai piispalle tulisi antaa aloiteoikeus selvityksen tekemiseksi seurakuntayhtymän muodostamisen tarpeista ja edellytyksistä.

Nykyisessä seurakuntajaon muutoksessa vähintään yksi seurakunnista lakkaa, kun seurakuntajaolla muodostetaan uusi kahden tai useamman kunnan alueen käsittävä yksi seurakunta. Seurakunnallisen paikallisidentiteetin kannalta tämä ei ole aina toivottavaa. Siksi olisi tarpeellista, että tuomiokapitulilla ja piispalla olisi mahdollisuus tehdä aloite paitsi seurakuntajaon muutoksesta myös aloite selvityksen tekemisestä seurakuntayhtymän perustamisen tarpeista ja edellytyksistä. Kokonaisuuden vuoksi aloiteoikeuden tulisi koskea paitsi selvityksen tekemistä seurakuntayhtymän perustamisesta myös seurakuntayhtymän muuttamisesta tai lakkauttamisesta.

Hallintovaliokunnan mielestä tuomiokapitulin ja piispan aloiteoikeus selvityksen tekemisestä seurakuntayhtymän perustamiseksi, muuttamiseksi tai lakkauttamiseksi pitää toteuttaa kiireellisesti. Hiippakuntien kokemuksena on, että talousvaikeuksissa olevien seurakuntien voi olla vaikeaa löytää yhteistyökumppania lähellä olevista vauraammista seurakunnista. Nimenomaan tällaisiin tilanteisiin tarvitaan tuomiokapitulille nykyistä monipuolisempia työvälineitä yhteistyön edistämiseksi.

Hallintovaliokunnan mielestä säännösten muutostarpeet ovat siinä määrin suppeita, että ne tulisi valmistella kevään 2016 kirkolliskokouksen päätettäväksi.

Hallintovaliokunta ei kannata aloitteen sitä ehdotusta, että selvitettäisiin yleisiä taloudellisia kriteerejä, joiden täytyttyä seurakunta tai seurakunnat voidaan velvoittaa seurakuntaliitokseen tai liittymään olemassa olevaan tai muodostettavaan seurakuntayhtymään. Hallintovaliokunnan mielestä on vaikea löytää kaikkiin tilanteisiin sopivia yleisiä kriteerejä. Arviointi tulee pikemmin tehdä tapauskohtaisen harkinnan perusteella.

**3. Hallintovaliokunnan esitys**

Hallintovaliokunta esittää, että kirkolliskokous antaa kirkkohallitukselle tehtäväksi valmistella kevään 2016 kirkolliskokoukselle tarvittavat kirkkolain ja kirkkojärjestyksen muutokset, jolla piispalle ja tuomiokapitulille annetaan aloiteoikeus selvityksen tekemisestä seurakuntayhtymän perustamiseksi, muuttamiseksi ja lakkauttamiseksi.

Turussa 4.11.2015

Hallintovaliokunnan puolesta

 Tapio Luoma Timo von Boehm

 puheenjohtaja sihteeri

Asian käsittelyyn ovat ottaneet osaa puheenjohtaja Luoma sekä jäsenet Aakko, Ala-Kapee-Hakulinen, Huomo, Härkönen, M. Jalava, Malinen, Niemi-Aro, Nivala, Perttula, Pihlava, E. Pitkänen, Salo, Sipola, Vikström ja Väistö, Weuro.